Ekstra Bladet - Indlagt i 18 dage med maven fuld af narko
Indlagt i 18 dage med maven fuld af narko
En byge af smuglere, der har maven fuld af kapsler med narkotika, er kommet til Danmark den senere tid. En 33-årig kvinde har været indlagt i 18 dage, men har stadig kapsler i tarmene
En smugler med maven fuld af narkokapsler. Hvis der går hul på en af dem, er døden sikker. (Foto: Ekstra Bladet)
Smuglerne sætter deres eget liv på spil for få tusinde kroner. Inden de stiger på et fly til København, sluger de 50-70 kapsler med narkotika, og hvis der går hul på blot én af kapslerne, dør man på stedet. De seneste måneder er 11 såkaldte bodypackere eller 'æsler' blevet taget af tolderne i Københavns Lufthavn. Flere er givetvis sluppet igennem uden at blive opdaget, og har 'afleveret' narkotikaen til bagmænd i Danmark. Den 24. september kl. 12.25 blev en 33-årig kvinde fra Litauen anholdt i tolden i Københavns Lufthavn i Kastrup på mistanke om, at hun smuglede narkotika invortes. Det bekræftede en røngtenundersøgelse, og dagen efter blev hun varetægtsfængslet 'in absentia'. Har stadig kapsler i sig
Hun har lige siden været indlagt på et københavnsk hospital under bevogtning af fængselspersonale 24 timer i døgnet, mens politiet venter på, at narkokapslerne kommer ud den naturlige vej. Der er gået 18 dage, og kvinden har stadig kapsler i tarmsystemet. - Det er rigtig lang tid. Der er kommet nogle ud, men hun har stadig kapsler i sig, siger politikommissær Steffen Th. Steffensen, narkosektionen. Den 33-årige kvinde kom med fly fra Spanien. Normalt er det kokain, der smugles af 'æslerne', men i hendes tilfælde er der tilsyneladende tale om heroin. Torsdag blev en 38-årig nigerianer fængslet for 27 dage i Københavns dommervagt, hvor han erkendte sig skyldig i narkosmugling. Han blev anholdy den 6. oktober i toldslusen i Københavns Lufthavn, og har siden været fængslet 'in absentia', mens han har 'siddet på potten'. Smugler 50-70 kapsler
'Æslerne' har som regel mellem 50 og 70 kapsler i maven, der hver rummer 10 gram narkotika. Den største portion narko en bodypacker er afsløret med i København er 1230 gram. Det tager normalt fem-seks dage, før alle kapsler er kommet naturligt ud. På hospitalet går de varetægtsfængslede på toilettet på et bækken, så narkokapslerne bliver sikret. Er der et mønster ?
- Der er kommet en del 'slugere' den senere tid. Vi forsøger at finde et mønster i det, men smuglerne er forskellige nationaliteter og kommer fra forskellige lande, siger Steffen Th. Steffensen. - Smuglerne er ofte 'sølle' mennesker, der gør det for at tjene lidt penge. Det er klart, at vi hellere vil have fat i bagmændene, der sender dem afsted, og de som skal modtage narkotikaen i København, siger Steffen Th. Steffensen. Det er altid kvikke toldere i Københavns Lufthavn, der fanger 'æslerne'. Tolderne har næse for at spotte smuglerne, og hvis tolderne har en konkret mistanke, bliver de mistænkte røngtenfotograferet på hospitalet. Er der intet at se, bliver de naturligvis løsladt. Men viser billederne, at der er kapsler i maven og tarmsystemet, bliver de indlagt og varetægtsfængslet 'in absentia'. Mange slipper igennem
Politiet tror, at bagmændene kynisk sender mange 'slugere' afsted. De regner med, at enkelte af dem bliver fanget. - Vi får langt fra fat i alle. Hvis bagmændene sender 20 afsted, så slipper måske de 18 igennem, og så er fortjenesten hjemme, siger Steffen Th. Steffensen. Siden maj er 11 bodypackere blevet taget i København. Her er nogle eksempler: 7. oktober: En 38-årig nigerianer fængsles 'in absentia', fordi han havde maven fuld af narkotika. 4. oktober: En 32-årig nigerianer fængsles for indsmugling af 600 gram kokain fra Alicante i Spanien. 28. september: En 43-årig afrikaner fængsles for besiddelse af 150 gram kokain og for at have maven fuld af en ukendt mængde. 21. september: En 37-årig afrikaner fængsles som bodypacker. 7. september: En 32-årig mand fra Liberia fængsles for at have 70 kapsler med narko i maven. 40 af kapslerne rummede 400 gram heroin og 30 kapsler 300 gram kokain. Tre er døde
Tre bodypackere er tidligere døde under smuglerier til Danmark. En døde ombord på et fly, fordi der gik hul på en kapsel. En døde på sygeafdelingen på Vestre Fængsel, fordi en kapsel lækkede narko, og en begik selvmord på hospitalet ved at bide hul på en kapsel, der netop var kommet ud af hans tarm. 0
12. oktober 2012 kl. 23:47